એટીએમમાં રૂપિયા ભરવામાં મદદને બહાને સિનિયર સિટીઝનોને છેતરનારા પકડાયા
મુંબઈ: એટીએમમાં રૂપિયા ભરવામાં મદદ કરવાને બહાને સિનિયર સિટીઝન્સ અને અશિક્ષિતોને છેતરી રૂપિયા તફડાવનારા બે જણને પોલીસે પકડી પાડ્યા હતા. મલાડની કુરાર પોલીસે ધરપકડ કરેલા બન્ને આરોપીની ઓળખ રમેશ શ્રીશૈલ દેવણગાંવ (૩૨) અને ફિરોઝ શકુર પઠાણ (૩૫) તરીકે થઈ હતી. નવી મુંબઈના ઘનસોલી વિસ્તારમાં રહેતા આરોપી વિરુદ્ધ ઘાટકોપર પોલીસ સ્ટેશનમાં ગુના નોંધાયેલા છે. પૂછપરછમાં તેમણે મુંબઈ, નવી મુંબઈ અને થાણેના વિવિધ વિસ્તારોમાં આ રીતે છેતરીને રૂપિયા પડાવ્યા હોવાની કબૂલાત કરી હતી. પોલીસના જણાવ્યા મુજબ જોગેશ્ર્વરીમાં રહેતા ફરિયાદી કિશોરીલાલ બિસ્સા (૬૦) કંપનીના ૯૯,૦૦૦ રૂપિયા કંપનીના જ બૅન્ક ખાતામાં જમા કરાવવા ૭ જુલાઈની સવારે નવ વાગ્યાની આસપાસ મલાડ પૂર્વમાં આવેલી બૅન્ક ઑફ ઈન્ડિયાના એટીએમ સેન્ટરમાં ગયા હતા. રૂપિયા એટીએમમાં ભર્યા બાદ મશીનમાંથી સ્લિપ ન આવતાં તેમણે બૅન્કમાં પૂછપરછ કરી હતી. રૂપિયા જમા થઈ જશે, તમે ચિંતા ન કરો, એવું બૅન્કના અધિકારીએ તેમને કહ્યું હતું. જોકે સાંજ સુધી ખાતામાં રૂપિયા જમા ન થતાં આ મામલે પોલીસમાં ફરિયાદ નોંધાવાઈ હતી.
પોલીસે ઘટનાસ્થળ આસપાસના સીસીટીવી કૅમેરાનાં ફૂટેજની ચકાસણી કરતાં ત્રણ શકમંદ એક કારમાં જતા નજરે પડ્યા હતા. કારના રજિસ્ટ્રેશન નંબરની તપાસમાં પોલીસ આરોપી દેવણગાંવ સુધી પહોંચી હતી. તેણે આપેલી માહિતી પરથી પઠાણને પણ પકડી પાડવામાં આવ્યો હતો. આરોપીઓ એટીએમમાં રૂપિયા ભરવા આવતા સિનિયર સિટીઝન્સ અને અશિક્ષિતોને ટાર્ગેટ કરતા હતા. એક આરોપી રૂપિયા ભરવાને બહાને તેમની પાસેથી રોકડ લેતો હતો. ત્યાર બાદ એટીએમમાં રૂપિયા ભર્યાનું દર્શાવી સ્લિપ નથી આવતી, એવું બહાનું કરતો હતો. એ જ સમયે બીજો આરોપી તેને રૂપિયા ભરવાની ઉતાવળ હોવાનું કહેતો.